Prěčecy

Prěčecy ( Prischwitz) su hornjołužiska wjes  při přechodźe přez Čornicu, kotraž słuša k Hodźijskej gmejnje. Wone leža w Hornjołužiskich honach sewjerozapadnje Budyšina.

 Stawizny 
Naspomnichu so prěni raz w lěće 1292 jako Prischewicz a stejachu pod ležownostnym knjejstwom klóštra Marijina hwězda. Porno susodnym Myšecam a Běčicam, kiž běchu we wobsydstwje Mišnjanskeho biskopstwa a wot 1559 dźěl sakskeho kurwjerchowstwa, słušachu Prěčecy do Hornjołužiskeho markhrabinstwa.

W lěće 1963 załožichu w Prěčečanskej gmejnje Ludowy zawod za melioraciju Drježdźanskeho wobwoda. Na ležownosći něhdyšeho zawoda mjez Myšecami a Sulšecami dźěła dźensa spedicija. 1976/77 bu Čornica před a za Prěčecami zrunana a přetwarjena do kanala. Hakle 2023 je so rěčnišćo renaturěrowało.

Hač do lěta 1994 běchu Prěčecy samostatna gmejna z wjesnymi dźělemi Myšecy, Sulšecy (wobě wot 1936) a Baćoń (wot 1962). Posledni wjesnjanosta Prěčečanskeje gmejny bě Peter Beer, kiž skutkowaše po zagmejnowanju hišće hač do lěta 2015 jako Hodźijski wjesnjanosta.

 Wobydlerstwo a rěč 
Po Mukowej statistice mějachu Prěčecy we 1880tych lětach cyłkownje 131 wobydlerjow, z nich 117 Serbow (89 %) a 14 Němcow. Arnošt Černik zwěsći w lěće 1956 serbski podźěl wobydlerstwa wot jenož hišće 13,4 %.

W lěće 1925 běchu mjez 132 wobydlerjemi 116 ewangelskich a 16 katolskich.

 Wobchad 
Prěčecy leža při statnej dróze S100 (Budyšin–Kamjenc) a njedaloko awtodróhi A 4. Přez wjes wjedźe busowa linija 530, kotraž zwjazuje Prěčecy hodźinsce z Budyšinom a Kamjencom.

mini|center|upright=1.6|Powětrowy wobraz Prěčec z awtodróhu A 4

 Žórła 

 Wotkaz 

Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Sydlišćo při Čornicy
Kategorija:Hodźij
Kategorija:Sydlišćo w serbskim sydlenskim rumje
Kategorija:Prěnje naspomnjenje 1292
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1994